Versoeking - www.bybelkennis.co.za
by Coen Slabber · Published 21/10/2015 · Updated 16/08/2015
It is better to preach five words of God’s Word than five million words of man’s wisdom. — C.H. Spurgeon
Sal jy toelaat dat versoeking jou verteer of sal jy dit gebruik om in geregtigheid te groei? Tim Chaddick (The Truth About Lies: The Unlikely Role of Temptation in Who you will Become) sê dat as ons dramatiese materiaal vol waarhede wil lees, moet ons die preke van Engelse predikers van die 17de eeu lees. John Owen is een van daardie predikers. Luister wat sê hy van versoeking: “Temptation is like a knife, that may either cut the meat or the throat of a man; it may be his food or his poison, his exercise or his destruction.” Dus: Versoeking kan jou of doodmaak of sterker maak.
Ons is almal seker dat versoeking jou kan doodmaak, maar wat minder duidelik is, is hoe versoeking ‘n geleentheid vir groei kan wees. Hoekom sien ons dit nie raak nie?
Ons siening van versoeking is te vlak. As dit gebeur leef ons in ontkenning – ons gee toe sonder dat ons eers daarvan bewus is.
Of ons verstaan van versoeking se rol in ons lewens is te nou. Nou word ons wanhopig en ontmoedig, want ons besef nie wat God se doel hiermee is nie.
As ons net luister na wat die Skrif oor versoeking sê, kan ons baie pyn gespaar word. Natuurlik moet ons besef dat versoeking ons kan vernietig, maar ons moet ook besef dat versoeking kan veroorsaak dat ons groei – mits ons God in die midde daarvan raaksien.
Voor Jesus sy openbare bediening begin het, is Hy eers in die woestyn versoek. Hierdie was ‘n belangrike gebeurtenis, want dit word in drie van die evangelies beskryf. Daarom is dit belangrik dat elke mens verstaan wat versoeking is en hoe ons dit in ons daaglikse lewens moet hanteer. Onthou: as versoeking in die woestyn kan voorkom, kan dit feitlik oral voorkom.
Elke versoeking bevat ‘n leuen. As ons dit glo, verswak dit ons geestelike gesondheid en lei ons op ‘n pad wat op vernietiging uitloop. Maar elke versoeking is ook ‘n geleentheid wat ons verder op God se pad sal lei. Binne in elkeen van ons is daar botsende begeertes. Ons wil graag ander mense liefhê en tog word ons na selfgesentreerdheid aangetrek. Elke keer as ons die waarheid en nie die leuen kies nie, bult ons as ‘t ware ons geestelike spiere – ons word sterker met elke uitdaging. Ons word meer volwasse en ons karakter groei. Elke oomblik van versoeking is ‘n oefening van wat dié belangrikste in jou lewe is.